L 103/44
BG
Официален вестник на Европейския съюз
18.4.2023 г.
ПРИЛОЖЕНИЕ IV
ИЗМЕРВАТЕЛНИ МЕТОДИ И ИЗЧИСЛЕНИЯ Измерванията и изчисленията се извършват, като се използват хармонизирани стандарти, чиито номера са публикувани за тази цел в Официален вестник на Европейския съюз, или други надеждни, точни и възпроизводими методи, съобразени с най-съвременните достижения.
При изпитването на оборудване, свързвано към мрежа, се прилагат следните общи условия: а) За да се измери консумацията на енергия в режим „в готовност“ на оборудване, свързвано към мрежа, което има такъв режим, всички мрежови портове на устройството трябва да бъдат дезактивирани или разкачени, според случая.
б) Ако оборудването разчита на активна кабелна връзка към един или повече мрежови портове за предвидената употреба, се допуска ръчно дезактивиране на тези мрежови портове вместо разкачване на проводника. в) За измерване на консумацията на енергия в мрежови режим на готовност и за изпитване на функцията за управление на консумацията се използва следната процедура: 1) Ако оборудването има един вид мрежови порт и ако от този вид са налични два или повече портове, на случаен принцип се избира един от тях и той се свързва към подходящата мрежа, отговаряща на спецификациите за максималните показатели на порта.
В случай че оборудването разполага с няколко безжични мрежови порта от един и същ вид, останалите безжични портове по възможност се дезактивират.
В случай че оборудването разполага с няколко жични мрежови порта от един и същ вид, останалите мрежови портове по възможност се разкачат.
Ако има само един мрежов порт, този порт се свързва към подходящата мрежа, отговаряща на спецификациите за максималните показатели на порта.
Изпитваната бройка се включва.
Устройството, осигуряващо сигнала за задействане от разстояние, който повторно ще активира изпитваната бройка, се свързва към подходящата мрежа, включва се и се поставя в готовност да осигури сигнала, когато е необходимо.
След като изпитваната бройка е включена и работи правилно, е разрешено да се премине в мрежови режим на готовност и да се измери консумираната мощност.
След това на изпитваната бройка се подава подходящият сигнал за задействане посредством мрежовия порт и се прави проверка дали оборудването се активира повторно.
2) Ако оборудването има повече от един вид мрежови портове, за всеки вид мрежови порт се повтаря описаната по-долу процедура.
Ако има два или повече мрежови портове от даден вид, на случаен принцип се избира по един порт за всеки вид мрежови порт и този порт се свързва към подходящата мрежа, отговаряща на спецификациите за максималните показатели на порта.
Ако за даден вид мрежови портове е наличен само един порт, той се свързва към подходящата мрежа, отговаряща на спецификациите за максималните показатели на порта.
Неизползваните жични мрежови портове се изключват, а неизползваните безжични портове се дезактивират.
Изпитваната бройка се включва.
Устройството, осигуряващо сигнала за задействане от разстояние, който повторно ще активира изпитваната бройка, се свързва към подходящата мрежа, включва се и се поставя в готовност да осигури сигнала, когато е необходимо.
След като изпитваната бройка е включена и работи правилно, е разрешено да се премине в мрежови режим на готовност и да се измери консумираната мощност.
След това на изпитваната бройка се подава подходящият сигнал за задействане посредством мрежовия порт и се прави проверка дали оборудването се активира повторно.
Ако два или повече вида (логически) мрежови портове споделят един физически мрежов порт, тази процедура се повтаря за всеки вид логически мрежов порт, като другите логически мрежови портове са логически изключени.
г) За всички видове битови кафеварки измерванията се извършват след приключване на последния цикъл на варенето или, когато е приложимо, след завършване на процеса на почистване на котления камък, процеса на самопочистване или всяка операция, извършвана от потребителя, освен ако се е задействала аларма, изискваща намеса на потребителя, за да се предотврати евентуална повреда или злополука.